钦定古今图书集成/明伦汇编/官常典/第305卷 > 《在吏部尚书答诸求官人书》陈徐陵
## 钦定古今图书集成/明伦汇编/官常典/第305卷 > 《在吏部尚书答诸求官人书》陈徐陵

自古有吏部尚书者，品藻人伦，简其才能，寻其门胄，
逐其少多，量其官爵。但古来数千年，非无明时也，非无明主也。自有才用虽美，阶级不通；门户虽高，官资
殊屈。若斯人者，其例甚多。请问诸君，此是何义？夫一
千钱一斛米之多少，犹关相禄，况复皇朝官爵，理系
元天，《内典》谓之为业，《外书》称之“为命。”五行有驿马之
言，六甲有官鬼之说。必令驿马时发，官鬼克身，所望
偕荣，便当果遂。如其不尔，决是难谐，岂可改《尚书》作
官鬼，驱老仆为驿马耶？若见问尚书，何不分判用与
不用，许与不许？仆答云：“君非屈滞，岂可相期，决言应
果？”若今驿马差爽，便是乖信。此关君命，仆何以相答
耶？若朝散之流，行止之属，门户相似，人才不殊，选家
斟酌，无能为尔。若陟大位，清官悉由元命。夫人君宾
用，并是前缘。故宋文帝云：“人岂无运命，每有好官缺，
辄忆羊元保。”梁武帝云：“世闻人言有目色，我特不目
色范悌。”自此而论，岂非前业？且世谚云：“图官在乱世，
觅富在荒年。”梁孝元帝承侯景之凶荒，王太尉接荆
州之祸败，尔时丧乱，无复典章，故使官方穷此纷杂。
自绍泰太平及永定中，圣朝草创，尔时州州自帝，郡
郡称王，天下干戈，尚无条序。兼以府库空虚，赏赐悬
乏，白银之宝难得，黄纸之板易营。假以官荣，代于钱
绢，义在抚绥，无计多少。又有非旧非勋，非地非才，托
节将而求官，因时人以买位。卖官既贱，皆为清显，故
员外“常侍，路上比肩；谘议参军，市中无数。四军五校，
车载斗量”，岂是朝章，应其如此？今衣冠礼乐，日富年
华，主上体成王之风，太傅弘周公之德，西羌北狄，畏
我王威。时既清矣，时既平矣，何可犹作乱世意，而觅
非分之官耶？凡人所以称屈滞者，身已不无寸能，官
又不及父祖。既是明时，可以于邑，所见诸君，多逾本
分，犹言太屈，未喻高怀。若问梁朝朱领军等，并为卿
相，此不逾其本分耶？此天子所用，非关选序旧章。秦
有车府令赵高，直为丞相，汉有高庙令田千秋，亦为
丞相，此复可为例耶？仆七十之岁，朝思夕计，并愿与
诸贤为真善知识，曾无嫌隙，差可周旋，非欲令君作
此怨诉。但既忝衡流，应须粉墨，庶其允当，无负朝寄
耳。去年疾患，亦馀气息，不能相答，通作此书，所望诸
贤深明鄙意。徐君白。